**Hassan El Fakiri** (født 18. april 1977 i Temsaman, Marokko) er en norsk fotballtrener og tidligere fotballspiller som er toppspillerutvikler for Brann. Han spilte både midtbane og back i spillerkarrieren.

I løpet av en spillerkarriere som strekte seg over 19 år og inneholdt kamper for klubber som Brann, Monaco, Rosenborg og Borussia Mönchengladbach, fikk han åtte kamper på det norske fotballandslaget. Han var i kamptroppen til Monaco i finalen i Mesterligaen i 2003/2004. El Fakiri vant Tippeligaen tre ganger i sin karriere, med Rosenborg i 2001 og 2002, og med Brann i 2007.

Spillerkarriere
---------------

### Lyn

El Fakiri startet sin spillerkarriere for Lyn, klubben han hadde spilt fotball for i ungdomsårene, der også hans eldre bror Omar og yngre halvbrødre Petter og Jørgen spilte til og med juniornivå. Han debuterte på seniornivå for Lyn 28. mai 1995 i kampen mot Skeid. I løpet av sin første sesong for klubben fikk han spille elleve kamper totalt. I 1997 ble El Fakiri kåret til Årets Spiller i Lyn. Start-spiller Krister Isaksen ble anklaget for å komme med rasistiske tilrop mot El Fakiri i en seriekamp i mars 1998. 

I løpet av fire sesonger og totalt 103 spilte kamper for Lyn gikk han som bosmanspiller fra klubben etter 1999-sesongen. 

### Brann

I starten av 2000 signerte El Fakiri som bosmanspiller for Brann, som i den foregående sesongen hadde vunnet bronsemedalje i Eliteserien. I løpet av sesongoppkjøringen ble El Fakiri speidet på av den franske klubben Monaco, og en overgang til klubben ble bekreftet i mars 2000. Da hadde han ennå til gode å spille en obligatorisk kamp for Brann. Overgangssummen var mellom ti og femten millioner kroner, noe som hjalp godt på den pressede økonomien til Brann.

Inntil overgangen ble fullført i juli 2000, spilte El Fakiri ni kamper for Brann inkludert sin debut mot Viking i 1. serierunde. 

### Monaco

I sin første sesong for Monaco fikk han ingen spilletid og måtte lånes ut til Lyn i 2001. Der ble det 13 kamper og ett mål. Så gikk veien til Rosenborg på lån i august 2001, med en avtale om en permanent overgang etter ett år. I løpet av 2001 og 2002-sesongen spilte El Fakiri 20 kamper for Rosenborg, og vant to seriegull, uten å spille seg til fast plass hos trønderne. Klubbene ble ikke enige om en overgangssum for El Fakiri og han returnerte til Frankrike i juni 2001.

Etter returen fra Rosenborg fikk El Fakiri mer tillit av den daværende treneren i Monaco, Didier Dechamps. I 2002/03-sesongen endte med 18 kamper for El Fakiri. Den påfølgende sesongen fikk han omtrent samme spilletid, men også to kamper i kvartfinalen i Mesterligaen mot Real Madrid. Han var i kamptroppen i de tre påfølgende kampene i sluttspillet, som endte med finaletap mot Porto, uten å få spille.

### Borussia Mönchengladbach

Etter at kontrakten med Monaco gikk ut signerte El Fakiri for Borussia Mönchengladbach i august 2005. Der tilbrakte han to sesonger med mye spilletid. Mönchengladbach rykket ned i hans siste sesong i klubben. 

### Brann

I juli 2007 signerte El Fakiri på ny for Brann, denne gangen på en kontrakt som varte ut 2010. På en halv sesong spilte han ni kamper og scoret ett mål. Han ga målgivende til scoringen til Azar Karadas i seriekampen mot Lyn, som avgjorde seriemesterskapet til Brann sin fordel den sesongen. I den påfølgende sesongen spilte han kun 16 kamper i serien, og havnet bak i køen til trener Mons Ivar Mjelde.

Feiring av seriemesterskapet i 2007.
Sesongene 2009, 2010 og spesielt 2011 var svært vellykkede for El Fakiri personlig. Under ny trener Steinar Nilsen, og senere Rune Skarsfjord, var han den foretrukne venstrebacken i klubben. I 2010 signerte El Fakiri en ny treårskontrakt med klubben.

Etter signeringen av Erdin Demir i 2012 ble det igjen mindre spilletid på El Fakiri. Foran 2014-sesongen ble kontrakten hans fornyet for ett år.

### Landslag

El Fakiri er født i Marokko og antydet i 2000 at han ønsket å spille landslagsfotball for hjemlandet sitt.

Trenerkarriere
--------------

### Brann

Etter at Rikard Norling ble den nye treneren i Brann i januar 2014 gikk El Fakiri over i en rolle som assistenttrener i klubben. Han fortsatte som spiller ut sesongen i tillegg til hans nye rolle. Som følge av en rekke økonomiske kutt i klubben ble ikke kontrakten til El Fakiri fornyet av Brann etter at den utløp i 2014. I januar 2022 ble El Fakiri hentet tilbake til Brann og en rolle som toppspillerutvikler.

### Os Turn

I november 2014 ble El Fakiri annonsert som den nye treneren til Os Turn, etter at kontrakten hans med Brann var utgående. El Fakiri startet offisielt i jobben fra januar 2015. Det var gode sponsorer som gjorde det økonomisk mulig for Os Turn å hente inn El Fakiri i en fulltidsstilling som trener.

### Brann

Etter at Carl-Erik Torp sluttet i Brann, har Hassan El Fakiri jobbet med Branns juniorstall og Brann Akademiet.

Media
-----

I 2015 jobbet El Fakiri som ekspertkommentator på Tippeligaen for Monday Production og Cmore.

Meritter
--------

### Som spiller

#### Norge

* Eliteserien: **(3)** 2001, 2002, 2007

#### Frankrike

* Ligue 1
	+ 2.-plass: **(1)** 2003/2004
* Coupe de la Ligue: **(1)** 2003

#### Europa

* UEFA Champions League
	+ Mesterligafinalist: **(1)** 2003/2004

Referanser
----------

1. ↑   transfermarkt.com, Transfermarkt spiller-ID 8884, besøkt 9. oktober 2017[Hentet fra Wikidata]
2. ↑  Blir toppspillerutvikler og går inn i trenerteamet til A-laget
3. ↑  «Fakiri vil til Monaco». *VG* **(norsk)**. Besøkt 11. oktober 2017.
4. ↑  «El Fakiri klar for Monaco». *VG* **(norsk)**. Besøkt 11. oktober 2017.
5. 1 2  «RBK-jakt på Hassan el Fakiri». *Dagbladet.no* **(norsk)**. 3. august 2001. Besøkt 11. oktober 2017.
6. ↑  «El Fakiri leies ut til Lyn». *VG* **(norsk)**. Besøkt 11. oktober 2017.
7. ↑  «RBKweb - Tidligere spiller: Hassan El Fakiri». *www.rbkweb.no*. Besøkt 11. oktober 2017.
8. ↑  «RBK byr på El Fakiri». *VG* **(norsk)**. Besøkt 11. oktober 2017.
9. ↑  Hagebø, Jon. «Hassan: - Vi mistet hodet». *Nettavisen* **(norsk)**. Besøkt 11. oktober 2017.
10. ↑  «Siste - El Fakiri klar for Mönchengladbach». *www.siste.no* **(norsk)**. Arkivert fra originalen 11. oktober 2017. Besøkt 11. oktober 2017.
11. ↑  «Hassan El Fakiri klar for Brann». *Dagbladet.no* **(norsk)**. 25. juli 2007. Besøkt 11. oktober 2017.
12. ↑  «Hassan El Fakiri». *historie.brann.no* **(norsk)**. Besøkt 11. oktober 2017.
13. ↑  «Tilbyr El Fakiri ny kontrakt». *VG* **(norsk)**. Besøkt 11. oktober 2017.
14. 1 2  «- Vet hva hele Bergen krever». *Aftenposten*. Arkivert fra originalen 11. oktober 2017. Besøkt 11. oktober 2017.
15. ↑  «El Fakiri drømmer om Barcelona». *Dagbladet.no* **(norsk)**. 13. april 2000. Besøkt 11. oktober 2017.
16. ↑  «El Fakiri ferdig i Brann». *Bergens Tidende*. Arkivert fra originalen 11. oktober 2017. Besøkt 11. oktober 2017.
17. ↑  «Hassan El Fakiri blir en del av Hornelands nye Brann-team». *www.aftenposten.no*. Besøkt 5. januar 2022.
18. ↑  Bruarøy, Kjetil Vasby (4. november 2014). «Hassan El Fakiri til Os». *midtsiden*. Besøkt 11. oktober 2017.
19. ↑  Bruarøy, Kjetil Vasby (14. april 2015). «Hassan debuterte på C More». *midtsiden*. Besøkt 11. oktober 2017.

Eksterne lenker
---------------

* (en) Hassan El Fakiri – Transfermarkt Rediger på Wikidata

* (en) Hassan El Fakiri – Transfermarkt (manager) Rediger på Wikidata

* (en) Hassan El Fakiri – national-football-teams.com Rediger på Wikidata

* (en) Hassan El Fakiri – WorldFootball.net Rediger på Wikidata

* (en) Hassan El Fakiri – FootballDatabase.eu Rediger på Wikidata

* (en) Hassan El Fakiri – Soccerway Rediger på Wikidata

* (en) Hassan El Fakiri – EU-Football.info Rediger på Wikidata

* (no) Hassan El Fakiri – Norges Fotballforbund Rediger på Wikidata

* (en) Hassan El Fakiri – FBref Rediger på Wikidata
* Spillerprofil på brann.no